2010: godina ekstremnih vremenskih prilika
Od poplava u Pakistanu i katastrofalnih klizanja i odrona tla u Kini, do požara u Rusiji i velikog snijega u Washingtonu
Klimatolog Patrick Michaels kaže da povijest dokazuje da su se ljudi uvijek prilagodili klimatskim promjenama. Njegova je prognoza da će se naša tijela, naše nastambe i naši stavovi promijeniti. Jedna je stvar sigurna: temperature su globalno porasle u 2010., a znanstvenici predviđaju da će rasti i u 2011. 2010. ostat će zapamćena kao godina ekstremnih vremenskih prilika. Od poplava u Pakistanu, pa do katastrofalnih klizanja i odrona tla u Kini, prirodni fenomeni dominirali su vijestima. Amerikanci pozdravljaju zimu svake godine na isti način: službe za čišćenje snijega pokazuju najnovija tehnička dostignuća ralica, a uz ceste su raspoređena omanja brda soli za posipanje. Vozači ralica pokazuju kako nije lako ovladati tim divovima na cestama, a sjećanja na prošlu zimu su im još uvijek svježa. U veljači, u Washingtonu, više od pola metra snijega palo je povrh gotovo metra od nekoliko dana ranije. S druge strane zemljine kugle, snijeg je paralizirao Peking, praćen temperaturama oko minus 16 celzijevih stupnjeva. No, dok su se Washington i Peking iskopavali tijekom zime, drugi su se kuhali kasnije, u ljeti. Omar Baddour, iz Svjetske meteorološke organizacije, u Cirihu, kaže: "Godina 2010. zabilježena je kao jedna od tri najtoplije godine otkako se bilježe temperature." A, evo i zašto. Prvo, u Washingtonu, strašne ljetne vrućine. Ranije, u lipnju, Moskva je doživjela 32 celzijeva stupnja. Njezini su stanovnici to prihvatili kao – uživanje u suncu nakon jake zime. No, mjesec dana kasnije, Rusija je gorjela u divljim šumskim požarima, a deseci tisuća su bili evakuirani pred plamenom stihijom. U kolovozu, u Kini, odroni tla zbog poplavnih kiša. U Pakistanu, katastrofalne poplave su potopile petinu te zemlje. Isto u kolovozu, četvrtina ledenog pokrivača Grenlanda odlomila se i pala u more. Snimke u sklopu projekta Extreme Ice Survey jasno pokazuju kako se tijekom četiri godine ta ledena ploča stanjivala i smanjivala. Bill McKibben svoje čitatelje upozorava na globalno zatopljavanje već zadnjih 20 godina: "Arktik se brzo topi, Rusija je gorjela ovog ljeta, Pakistan se davio zbog poplava, ocean je 30 posto kiseliji nego što je bio ranije... A prosječna je temperatura porasla manje od jednog stupnja celzija!" Znanstvenici kažu da bi taj jedan stupanj mogao značajno porasti do kraja ovog stoljeća, čak i kad se uračunaju hladne zime u nekim područjima. Amanda Staudt, iz Nacionalne zaklade za život prirode, jedna je od autora studije o klimatskim promjenama: "Ono što me iznenadilo jest da bi se iz perspektive 2050., 2010.-tu moglo smatrati blagom godinom. Ili, u najmanju ruku, tipičnom godinom, a ne ekstremnom." Amanda Staudt i njezini kolege upozoravaju da bismo se trebali pripremiti za još više onoga što smo proživjeli u 2010. No, drugačijeg je mišljenja američki klimatolog Patrick Michaels: "Na sve prijašnje opasnosti i prijetnje smo se prilagodili, ili su se one pokazale preuveličanima. Zašto bi baš ovo bilo drugačije?" Patrick Michaels kaže da povijest dokazuje da su se ljudi uvijek prilagodili klimatskim promjenama. Njegova je prognoza da će se naša tijela, naše nastambe i naši stavovi promijeniti. Jedna je stvar sigurna: temperature su globalno porasle u 2010., a znanstvenici predviđaju da će rasti i u 2011. To je trend prema kojemu ćemo morati razviti - toplije osjećaje.